[pic] | KOMISIJA EVROPSKIH SKUPNOSTI |

Bruselj, 13.9.2006

COM(2006) 484 konč.

2004/0175 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Skupnega stališča Sveta, ki jih je predložil Evropski parlament, glede predloga

DIREKTIVA EVROPSKEGA PARLAMENTA IN SVETA o vzpostavitvi infrastrukture za prostorske informacije v Evropski skupnosti (INSPIRE)

O SPREMEMBAH PREDLOGA KOMISIJE v skladu s členom 250(2) Pogodbe ES

2004/0175 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Skupnega stališča Sveta, ki jih je predložil Evropski parlament, glede predloga

DIREKTIVA EVROPSKEGA PARLAMENTA IN SVETA o vzpostavitvi infrastrukture za prostorske informacije v Evropski skupnosti (INSPIRE)

1. OZADJE

POSTOPEK

Predlog COM(2004) 516 konč. je bil predložen Evropskemu parlamentu in Svetu v skladu s postopkom soodločanja, predvidenim v členu 175(1) Pogodbe ES.

Evropski ekonomsko-socialni odbor je 9. februarja 2005 dal svoje mnenje.

Odbor regij ni dal mnenja.

Evropski parlament je dal svoje mnenje na prvi obravnavi 7. junija 2005.

Na podlagi mnenja Evropskega parlamenta in v skladu s členom 251(2) Pogodbe ES je Svet 23. januarja 2006 uradno sprejel skupno stališče. Sporočilo Komisije o skupnem stališču je bilo sprejeto 10. februarja 2006 in Evropski parlament je svoje stališče sprejel na drugi obravnavi 13. junija 2006.

CILJ PREDLOGA KOMISIJE

Splošni cilj predloga je izboljšati način, na katerega prostorski podatki, s katerimi razpolagajo organi javne uprave, podpirajo okoljsko politiko, z izboljšanjem usklajevanja prostorskih podatkov in interoperabilnosti storitev v zvezi s prostorskimi podatki ter zagotavljanjem večje souporabe podatkov med organi javne uprave in spletnega dostopa javnosti. Vrsta zajetih prostorskih podatkov je določena v treh prilogah k predlogu.

V skladu s predlagano direktivo bi morale države članice sprejeti naslednje ukrepe:

- vzpostaviti mrežo storitev, ki omogočajo iskanje, pregledovanje prostorskih podatkov in dostop do njih z enega samega internetnega portala,

- narediti svoje nabore prostorskih podatkov in storitve v zvezi z njimi interoperabilne (tj. tehnično združljive) v skladu z izvedbenimi pravili, sprejetimi s postopkom odbora,

- pripraviti kataloge podatkov, s katerimi razpolagajo njihovi organi javne uprave, z „metapodatki“, ki vsebujejo nekatere vrste informacij v zvezi s podatki,

- omogočiti javni dostop do prostorskih podatkov,

- odpraviti ovire za souporabo prostorskih podatkov med organi javne uprave.

2. PRIPOMBE KOMISIJE

2.1. Splošno

13. junija 2006 je Evropski parlament sprejel vseh 36 predlaganih sprememb. Od 36 sprejetih sprememb lahko Komisija 30 spremembe sprejme v celoti, 2 spremembi deloma in nadaljnje 3 spremembe načeloma. Ena od sprejetih sprememb za Komisijo ni sprejemljiva.

2.2. Podrobne pripombe

2.2.1. V celoti sprejete spremembe

Več predlaganih sprememb je povezanih s pomisleki, ki jih je izrazila Komisija v svojem Sporočilu o skupnem stališču. Zlasti spremembi 13, 14 imata cilj preprečiti okorne postopke za sprejem izvedbenih pravil za interoperabilnost, ki jih je treba sprejeti v okviru komitologije, in zagotoviti, da se bodo ta pravila enotno izvajala v vseh državah članicah. Spremembe 18, 19, 20, 22 znova uvajajo prvotno namero predloga Komisije v zvezi z javnim dostopom do podatkov. Podobno spremembe 23, 25, 26, 27 znova uvajajo prvotno namero predloga Komisije v zvezi s souporabo podatkov javnih organov. Spremembe 1, 2, 3, 5, 6, 7 ustrezno spreminjajo uvodne izjave v zvezi s temi ključnimi vprašanji. Sprememba 9 je potrebna za skladnost s spremembama 19 in 20. Spremembe 10, 11, 16, 17, 30, 31 v celoti ali delno znova uvajajo namero prvotnega predloga v zvezi z več manj pomembnimi vidiki. Spremembi 28, 29 zagotavljata pojasnila v zvezi s strukturami sodelovanja v državah članicah. Spremembe 32, 33, 34, 35 vplivajo na pospešitev časovnega razporeda sprejetja izvedbenih pravil za dve postavki prostorskih podatkov, medtem ko sprememba 36 rahlo razširja obseg postavke drugih podatkov. Vse te spremembe so v celoti sprejemljive za Komisijo.

2.2.2. Deloma sprejete spremembe

Cilj spremembe 24 je zagotoviti, da so vsi postopki zaračunavanja pristojbin in licenciranja ponudnikov javnih podatkov skladni s splošno obvezo souporabe podatkov, ob omejevanju višine pristojbin. Ta sprememba obravnava pomislek Komisije v zvezi s skupnim stališčem, saj je souporaba podatkov javnih organov ključni cilj Direktive. Vendar je ubeseditev omejitve na višino pristojbin neustrezna, saj se sklicuje na dokumente in ne bo nujno primerna v vseh okoliščinah. Sprememba 4 spreminja ustrezno uvodno izjavo in je zaradi istih razlogov delno sprejemljiva.

2.2.3. Načeloma sprejete spremembe

Sprememba 8 spreminja uvodno izjavo, ki ustreza spremembam 28 in 29 in je sprejemljiva zaradi pojasnitve priprave osnutka za zagotovitev popolne skladnosti s spremembama 28 in 29. Cilj spremembe 12 je ponovna uvedba namere predloga Komisije v zvezi s časovnim razporedom ustvarjanja metapodatkov in je načeloma sprejemljiva, pod pogojem da je časovni razpored skladen s časovnim razporedom prvotnega predloga.

Cilj spremembe 21 je ponovna uvedba namere predloga Komisije, da zagotovi javni dostop za brezplačno pregledovanje podatkov in je zato načeloma sprejemljiva. Vendar pa obstajajo nekatere vrste podatkov, kot so meteorološki podatki, pri katerih morda ne bi bilo stroškovno učinkovito ali smiselno, da bi ponudniki podatkov omogočili brezplačno pregledovanje podatkov, ker so preobsežni in/ali zanimivi le za zelo kratek čas. Natančna ubeseditev tega odstavka bo morala upoštevati take primere.

2.2.4. Spremembe, ki niso bile sprejete

Sprememba 15 zadeva sodelovanje zainteresiranih strank v pripravljalnih razpravah za sprejetje izvedbenih pravil in ni sprejemljiva, saj črta uporabno pojasnitev, ki jo je vsebovalo besedilo Sveta.

2.3 Spremenjeni predlog

Komisija v skladu s členom 250(2) Pogodbe ES spremeni svoj predlog, kakor je navedeno zgoraj.